b"\n_START_ARTICLE_\nCarles Duarte i Montserrat\n_START_SECTION_\nBiografia\n_START_PARAGRAPH_\nDurant la seva etapa a la Universitat de Barcelona va destacar per les seves inquietuds orientades al camp de la ling\xc3\xbc\xc3\xadstica i la poesia. Va comen\xc3\xa7ar a escriure poesia en castell\xc3\xa0 el setembre de 1973 arran del cop d'estat de Xile i la mort del president Salvador Allende i de Pablo Neruda. Al cap d'un parell d'anys va passar a escriure en catal\xc3\xa0 i amb un grup d'amics van posar en marxa l'any 1979 la revista liter\xc3\xa0ria Maig. Se'n van publicar set n\xc3\xbameros, on van apar\xc3\xa8ixer els primers poemes en catal\xc3\xa0 que donava a con\xc3\xa8ixer, alguns dels quals acabarien integrant-se al seu llibre Vida endins._NEWLINE_El 1981obtingu\xc3\xa9 la llicenciatura en filologia catalana i, finalment, destac\xc3\xa0 l'any 1984 presentant una tesi molt ben elaborada que estudiava amb deteniment el vocabulari jur\xc3\xaddic del Llibre de les Costums de Tortosa. _NEWLINE_Durant el per\xc3\xadode de 1978-1981 va ser secretari dels Cursos de Llengua Catalana i de la Comissi\xc3\xb3 Socioling\xc3\xbc\xc3\xadstica a la Universitat de Barcelona. Per fi, el 1979, sota un estudi rigor\xc3\xb3s que comport\xc3\xa0 moltes hores de treball conjuntament amb el professor Antoni M. Badia i Margarit, public\xc3\xa0 la seva \xc3\xb2pera prima titulada Formulari administratiu: aplicat especialment a la Universitat, consistent en un estudi sobre l'establiment del llenguatge administratiu. La seva dedicaci\xc3\xb3 a la ling\xc3\xbc\xc3\xadstica va prosseguir amb el llibre S\xc3\xadntesi d'hist\xc3\xb2ria de la llengua catalana l'any 1981, elaborat conjuntament amb M. \xc3\x80ngels Massip i Bonet. Aquell mateix any, Carles Duarte entrar\xc3\xa0 a l'Escola d'Administraci\xc3\xb3 P\xc3\xbablica de Catalunya, on treballar\xc3\xa0 fins al 1989._NEWLINE_Un de tants fets m\xc3\xa9s destacats de la seva biografia ser\xc3\xa0 la relaci\xc3\xb3 professional i d'amistat que mantindr\xc3\xa0 amb el professor Joan Coromines, especialment entre els anys 1979 i 1989, on col\xc2\xb7labor\xc3\xa0 activament amb aquest professor per a l'elaboraci\xc3\xb3 del seu Diccionari etimol\xc3\xb2gic i complementari de la llengua catalana, una eina avui imprescindible per a tots els estudiants i estudiosos de la llengua catalana i la seva vessant hist\xc3\xb2rica i ling\xc3\xbc\xc3\xadstica. Tot i que la seva faceta po\xc3\xa8tica ja feia temps que brollava \xc3\xadntimament, Duarte i Montserrat no la manifestar\xc3\xa0 p\xc3\xbablicament fins a l'edici\xc3\xb3 del seu primer llibre de poesia, Vida endins, a l'Editorial Moll l'any 1984, quan tenia 25 anys. _NEWLINE_Entre 1983 i 1989 va ser president de la Fundaci\xc3\xb3 Catalunya, creada per Joaquim Fons. Posteriorment, ha treballat en diferents c\xc3\xa0rrecs importants, entre d'altres: cap del Servei d'Assessorament Ling\xc3\xbc\xc3\xadstic, subdirector general de Formaci\xc3\xb3 d'Adults, cap de l'\xc3\xa0rea d'Imatge Institucional, director general de Difusi\xc3\xb3 i membre de la Junta Permanent del Catal\xc3\xa0 i de la Comissi\xc3\xb3 Assessora de Llenguatge Administratiu._NEWLINE_Ha estat vicepresident pel Principat de Catalunya a la Junta de l'Associaci\xc3\xb3 d'Escriptors en Llengua Catalana; aix\xc3\xad com, entre 1995 i 2007, va assumir la presid\xc3\xa8ncia dels Premis Recvll de Blanes mentre que, al mateix temps, no ha deixat de col\xc2\xb7laborar com a jurat en nombrosos premis de poesia de tot el territori catal\xc3\xa0._NEWLINE_Dins de l'\xc3\xa0mbit social i pol\xc3\xadtic \xc3\xa9s important fer refer\xc3\xa8ncia a la seva tasca com a Secretari general de la Presid\xc3\xa8ncia de la Generalitat de Catalunya durant el govern de Jordi Pujol amb Converg\xc3\xa8ncia i Uni\xc3\xb3. Tamb\xc3\xa9 fou el Vicepresident del F\xc3\xb2rum Universal de les Cultures Barcelona 2004 i \xc3\xa9s patr\xc3\xb3 honor\xc3\xadfic de la Fundaci\xc3\xb3 F\xc3\xb2rum Universal de les Cultures. _NEWLINE_L'any 1983 fund\xc3\xa0 amb d'altres la Revista de Llengua i Dret, esdevenint-ne el seu director fins a l'abril de 2003. I actualment forma part del consell de redacci\xc3\xb3 d'aquesta publicaci\xc3\xb3. Col\xc2\xb7labora habitualment en diaris com El Punt Avui, El Peri\xc3\xb3dico de Catalunya, Segre, Diari de Girona, Regi\xc3\xb3 7 i El 9 Nou, i en programes de r\xc3\xa0dio com L'oracle de Catalunya R\xc3\xa0dio. Ha estat professor de llenguatges d'especialitat i comunicaci\xc3\xb3 a diverses universitats de Catalunya, el Pa\xc3\xads Valenci\xc3\xa0, les Illes Balears i It\xc3\xa0lia._NEWLINE_Va formar part de la junta de l'Ateneu Barcelon\xc3\xa8s entre 1998 i 2003, sota la presid\xc3\xa8ncia de Jordi Sarsanedas i Vives. El 2014 va entrar a formar part del Consell Social d'aquesta entitat._NEWLINE_Actualment \xc3\xa9s el director general de la Instituci\xc3\xb3 Cultural del CIC i \xc3\xa9s membre de la Junta de la Societat Econ\xc3\xb2mica Barcelonesa d'Amics del Pa\xc3\xads.  Des del juliol de 2012 presideix el Consell Nacional de la Cultura i de les Arts (CoNCA). Tamb\xc3\xa9 ha dirigit la Fundaci\xc3\xb3 Llu\xc3\xads Carulla fins al 2016, i va ser secretari del Cercle del Museu d'Hist\xc3\xb2ria de la Ciutat de Barcelona i patr\xc3\xb3 de la fundaci\xc3\xb3 Amics del MNAC. Des del desembre de 2011 forma part del Consell de Cultura de la ciutat de Barcelona.  El 2007 va rebre la Creu de Sant Jordi.\n_START_SECTION_\nObra\n_START_PARAGRAPH_\nCom a escriptor, ha estat incl\xc3\xb2s al volum IV de l'Antologia de poetes catalans dels professors Mart\xc3\xad de Riquer, Giuseppe Grilli i Giuseppe Sansone, a l'antologia Non \xc3\xa0 la guerre, publicada a Fran\xc3\xa7a amb el poeta Lionel Ray com a responsable literari, i a l'Antolog\xc3\xada de la poes\xc3\xada catalana actual publicada a Buenos Aires per Alberto Jos\xc3\xa9 Miyara; a\xc2\xa0Paraula encesa, antologia de poesia catalana dels \xc3\xbaltims cents anys, a cura de Pere Ballart i Jordi Juli\xc3\xa0, a\xc2\xa0Trentaquattro poeti catalani per il XXI secolo, d'Emilio Coco, a l'antologia\xc2\xa0Poeti spagnoli contemporanei, tamb\xc3\xa9 a cura d'Emilio Coco, i a\xc2\xa020 del XX. Poetas catalanes, publicat l'any 2013 per Jordi Virallonga a Monterrey (M\xc3\xa8xic). Ha participat en el Festival Internacional de Poesia de Barcelona (1998) i ha fet lectures de poemes a Catalunya, Reykjavik, Melbourne, Par\xc3\xads, Bordeus, Buenos Aires, Rosario, Roma, Verona, l'Alguer, Nept\xc3\xba (Romania), Madrid, M\xc3\xbarcia, Saragossa,... Ha prologat i presentat llibres de diversos autors."